Košická futbalová aréna

Košická futbalová aréna (skrátene KFA), je viacúčelový štadión v Košiciach. Štadión má kapacitu 12 555 návštevníkov a jeho prvá fáza bola dokončená v januári 2021. V marci 2024 bola dokončená druhá etapa, ktorá obsahovala dostavbu bočných tribún.

 Priebeh výstavby 
Celá stavba je rozdelená do troch etáp. Ešte začiatkom roka 2018 bolo rozhodnuté, že ako zhotoviteľ stavby bude skupina dodávateľov AVA-stav z Galanty a OHL ŽS SK z Bratislavy. V rámci prvej etapy bol vypracovaný projekt pre stavebné povolenie, realizačný projekt a boli zabezpečené príslušné stavebné povolenia a stavebné práce pre sfunkčnenie štadióna. Všetky 3 etapy mali spolu stáť 19,47 milióna eur. Ministerstvo školstva, vedy, výskumu a športu Slovenskej republiky dotovalo 4 milióny eur a Ministerstvo financií Slovenskej republiky 8 miliónov eur. 

Po ukončení prvej etapy Košice získali futbalový štadión kategórie UEFA 3. Následne po dostavaní tribún za bránami (druhá a tretia etapa) štadión disponuje klasifikáciou kategórie UEFA 4. Prvá etapa bola ukončená v októbri 2020. Druhá a tretia etapa mala byť ukončená v roku 2022. Cena stavebnej časti sa navýšila na 20,82 miliónov €. Mesto Košice do výstavby plánovalo investovať 12 miliónov €, no nakoniec do projektu investovalo 13,5 milióna eur. Na dokončenie tribún za oboma bránkami bolo potrebných ďalších 5 miliónov eur, v rámci prvej etapy bol pripravený základ pre montáž zabránkových tribún B a D. Okrem toho bolo stále potrebných aj 1,6 milióna eur na vnútorné vybavenie štadióna. Po kompletnom dokončení ide o najlacnejší štadión UEFA 4 v prepočte na jedno sedadlo. Slovenský futbalový zväz ponúkol mestu na dostavanie štadiónu, pôžičku. Kolaudácia štadióna s tribúnami A a C prebehla v januári 2021. V júli 2021 sa začali zatrávňovacie práce na hracej ploche. Generálnym manažérom arény je Peter Schmiedl.

V decembri 2021 odobrila Vláda Slovenskej republiky 4 milióny eur na dobudovanie arény ako športovej infraštruktúry národného významu. Financie mali ísť spočiatku na účet Fondu na podporu športu v roku 2022. Prestavenstvo KFA sa po zhodnotení viacerých možností rozhodlo o vyhlásenie nového verejného obstarávania. Dostavba sa takto síce mierne oneskorila, no tento spôsob mal priniesť čo najmenší vplyv na verejné financie.

 Vybavenie štadióna 
Štadión disponuje vyhrievanou hracou plochou a tréningovými ihriskami, kde by mala vyrásť futbalová akadémia. Štadión obsahuje 4 tribúny, A, B, C a D. Podzemné podlažie hlavnej tribúny obsahuje šatne pre hráčov, rozhodcov, delegátov, priestory ošetrovne, dopingovej kontroly, tlačovkovú miestnosť aj mix zónu.

Na prvom nadzemnom podlaží sa nachádzajú vstupy, VIP sektor a zázemie pre gastro. Na druhom podlaží sú priestory pre administratívu, novinárov a fotografov. Na treťom sú TV štúdiá, skyboxy, réžia prenosov a velín pre bezpečnosť štadióna. Štvrté podlažie je vyhradené na prístup kameramanov k hlavnej kamerovej plošine. Nad hlavnou tribúnou budú tri plošiny, nad ostatnými po jednej kameramanskej plošine.

V apríli 2023 sa začala dostavba zostávajúcich dvoch tribún arény. Realizácia dostavby stála 5,86 milióna eur a stavebníkom je spoločnosť AVA-STAV. Kompletné dokončenie štadióna je naplánované na jar 2024. Aréna bola kompletne dokončená v marci 2024.

 Akadémia pri KFA 
Medzi návrhy budúceho rozvoja patrí vybudovanie komplexu futbalovej akadémie so štyrmi tréningovými ihriskami spolu s budovou so šatňami a zariadeniami v areáli štadióna. Pôvodne mala byť výstavba akadémie súčasťou tretej etapy výstavby KFA. Po vzájomných rokovaniach medzi mestom Košice, spoločnosťou Slovak Sport Development (zastupujúca maďarského investora) a klubom FC Košice došlo k podpísaniu memoranda o porozumení. Plánovanú výstavbu a prevádzku tak bude financovať Slovak Sport Development. Odhadované náklady sú vo výške 4 miliónov eur.

 Galéria 

 Referencie 

 Iné projekty 

 Externé odkazy 

 Oficiálna stránka arény

Kategória:Futbalové štadióny na Slovensku
Kategória:Šport v Košiciach
Kategória:Stavby v Košiciach
Kategória:Architektúra z 2020